CCP คว้างานใหม่ 5 โครงการ มูลค่า 92 ลบ. หนุนแบ็คล็อกทะลุ 1.6 พันลบ.
CCP คว้างานโครงการสายไฟลงใต้ดิน ภาคเอกชน 5 โครงการ มูลค่า 92 ลบ. หนุนแบ็คล็อกทะลุ 1.6 พันลบ. พร้อมเดินหน้าพัฒนาสินค้าคอนกรีตสำเร็จรูป ตอบโจทย์ผู้ประกอบการหลากหลาย
CCP คว้างาน “สายไฟลงดิน” ภาคเอกชน 5 โครงการ มูลค่า 92 ลบ. หนุนแบ็คล็อกทะลุ 1.6 พันลบ.
10 พ.ค. 2565

นายอาทิตย์ ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี จำกัด (มหาชน) หรือ CCP เปิดเผยว่า บริษัทรับงานโครงการสายไฟลงใต้ดิน งานปรับปรุงถนนใหม่ จากลูกค้าภาคเอกชน 5 โครงการ มูลค่ารวม 92 ล้านบาท ประกอบด้วย 1.โครงการปรับปรุงถนน สาย 3004 ทล.305 อ.ธัญบุรี จ.ปทุมธานี 2.โครงการถนนช่วง เอกชัย-บ้านแพ้ว พระราม2  3. โครงการนำสายไฟลงใต้ดิน เพื่อส่งเสริมสภาพพื้นที่สำหรับเมืองการบินภาคตะวันออก 4.โครงการปรับปรุงถนนเส้นหลักจังหวัดมหาสารคาม ทล.208 และ 5.งานโครงการกรมยุทโยธาทหารบก
ทั้งนี้การรับงานใหม่ดังกล่าวส่งผลให้ปัจจุบันบริษัทมีมูลค่างานในมือ (Backlog) อยู่ที่ 1,600 ล้านบาท โดยบริษัทเริ่มส่งมอบผลิตภัณฑ์และดำเนินงานในเดือน มี.ค.65 เป็นต้นไป คาดจะดำเนินการเสร็จสิ้นและสามารถรับรู้รายได้ภายในไตรมาส 3/2565
อย่างไรก็ตาม บริษัทปรับเปลี่ยนกลยุทธ์ให้เข้ากับสถานการณ์อยู่เสมอ เดินหน้าพัฒนาผลิตภัณฑ์ Precast คอนกรีตสำเร็จรูป ช่วยแก้ปัญหาขาดแรงงาน ลดต้นทุน ทำให้งานเสร็จรวดเร็ว เพื่อตอบโจทย์ความต้องการของผู้ประกอบการและรองรับงานก่อสร้างที่หลากหลาย พร้อมทั้ง เร่งเดินหน้าประมูลงานจากทั่วประเทศเข้ามาเพิ่มอีกในอนาคต เพื่อรักษาระดับมูลค่างานในมือ (Backlog) ไว้ไม่ต่ำกว่า 1,600 ล้านบาทปีนี้